Jessica Ennis-Hill

**Jessica Ennis-Hill** (sündinud 28. jaanuaril 1986 Sheffieldis) on Suurbritannia endine kergejõustiklane (seitsmevõistleja).

## Sportlastee

Ta alustas Sheffieldis kergejõustikutreeninguid 11-aastaselt. Tema treener oli kuni tippsportlaskarjääri lõpuni Toni Minichiello. Noorteklassides võistles ta lisaks mitmevõistlusele ka tõkkejooksus ja kõrgushüppes.

2005. aasta Euroopa juunioride meistrivõistlustel Kaunases võitis ta seitsmevõistluses Julia Mächtigi ja Ksenija Balta ees 5891 punktiga kuldmedali.

2006. aasta Rahvaste Ühenduse mängudel Melbourne'is võitis ta 6269 punktiga pronksmedali, parandades isiklikku rekordit enam kui 250 punktiga. Euroopa meistrivõistlustel Göteborgis parandas ta isiklikku rekordit veelgi, saades 6287 punktiga 8. koha.

2007. aasta Euroopa sisemeistrivõistlustel Birminghamis parandas ta viievõistluses isiklikku rekordit enam kui 300 punktiga ning sai 4716-ga 6. koha. Euroopa U23 meistrivõistlustel Debrecenis osales ta 100 meetri tõkkejooksus ning võitis pronksmedali. Maailmameistrivõistlustel Osakas lõpetas ta seitsmevõistluse neljandana Suurbritannia U23 vanuseklassi rekordiga 6469 punkti.

2008. aastal jättis ta parema jala pöia vigastuse tõttu suvise hooaja pooleli ning ei osalenud ka Pekingi olümpiamängudel.

2009. aasta maailmameistrivõistlustel Berliinis tuli ta Jennifer Oeseri ja Kamila Chudziki ees maailmameistriks tulemusega 6731, parandades isiklikku rekordit 144 punktiga. 

2010. aasta sisemaailmameistrivõistlustel Dohas võitis ta viievõistluses kuldmedali rahvusrekordiga 4937 punkti. Mais võitis ta esimest korda Götzise seitsmevõistluse. Euroopa meistrivõistlustel Barcelonas võitis ta seitsmevõistluse võistluste rekordi 6823 punktiga.

2011. aastal võitis ta 6790 punktiga taas Götzise seitsmevõistluse. Maailmameistrivõistlustel Daegus püstitas ta kolmel üksikalal isikliku rekordi, kuid lõpetas venelanna Tatjana Tšernova järel 6751 punktiga teisena. 2016. aastal osutus Tšernova dopinguproov positiivseks ning Ennisest sai tema asemel maailmameistriks.

2012. aasta sisemaailmameistrivõistlustel Istanbulis võitis Ennis viievõistluses Suurbritannia rekordiga 4965 punkti maailmarekordi püstitanud Natalja Dobrõnska järel hõbemedali. Mais võitis ta kolmandat korda järjest Götzise seitsmevõistluse, püstitades Suurbritannia rekordi 6906 punkti. Olümpiamängudel Londonis tuli ta seitsmevõistluses olümpiavõitjaks Suurbritannia rekordiga 6955 punkti. Sellega tõusis ta kõigi aegade edetabelis viiendale kohale. Esimesel alal, 100 meetri tõkkejooksus püstitas ta Suurbritannia rekordi ja seitsmevõistlejate maailmarekordi 12,54.

2013. aasta suvehooajal segas Ennis-Hilli hüppeliigesevigastus ning ta loobus maailmameistrivõistlustel osalemisest.

2014. aastal oli ta lapseootel ning jättis nii sise- kui ka välishooaja vahele.

Ennis-Hill naasis tippsporti 2015. aastal. Maailmameistrivõistlustel Pekingis tuli ta seitsmevõistluses 6669 punktiga kolmandat korda maailmameistriks, edestades Brianne Theisen-Eatonit ja Laura Ikauniece-Admidinat

2016. aasta suveolümpiamängudel Rio de Janeiros võitis ta Nafissatou Thiami järel 6775 punktiga hõbemedali. Oktoobris teatas ta karjääri lõpetamisest.

Ennis-Hilli isiklik rekord seitsmevõistluses on 6955, mille ta püstitas 2012. aastal olümpiavõitjaks tulles. Talle kuulub seitsmevõistlejate maailmarekord 100 meetri tõkkejooksus (12,54)

## Isiklikud rekordid

### Mitmevõistlus
*Seitsmevõistlus – 6955 punkti, 4. august 2012, London
*Viievõistlus – 4965 punkti, 9. märts 2012, Istanbul

### Üksikalad

;Väljas

;Sees

Allikas: Rahvusvaheline Kergejõustikuliit

## Isiklikku

Jessica Ennis-Hilli isa on Jamaica päritolu ja ema on inglanna.

Jessica Ennis-Hill on 2013. aastast abielus Andy Hilliga. Neil on 2014. aastal sündinud poeg Reggie ja 2017. aastal sündinud tütar Olivia.

Ennis-Hill on jalgpalliklubi Sheffield United FC fänn. Aastatel 2012–2015 oli tema auks nimetatud üks klubi kodustaadioni Bramall Lane'i tribüünidest.

Ta on õppinud Sheffieldi Ülikoolis psühholoogiat.

Pärast sportlaskarjääri lõppu on ta kommenteerinud BBC-s kergejõustikuvõistlusi ning juhib firmat Jennis, mis pakub naistele mõeldud treeninguprogramme koostavat mobiilirakendust. Ta on olnud ettevõtete Aviva, Powerade, BP, Adidas, Omega watches, Olay Essentials ja Santander UK reklaamnägu.

## Välislingid
* Jessica Ennis-Hilli koduleht
*